Georgiese Rugbyunie

Die Georgiese Rugbyunie (Georgies: საქართველოს რაგბის კავშირი, Sakartwelos ragbis kawsjiri, afgekort “GRU”) is die bestuursliggaam wat rugby en sewesrugby in Georgië beheer. Die beheerliggaam is in 1964 gestig en in Tbilisi gesetel. Sedert 1992 verteenwoordig dit Georgië by Wêreldrugby en ook by Rugby Europa (“RE”).

 Geskiedenis 
Die Georgiese Rugbyunie is in 1964 gestig en het in 1992 by die Internasionale Rugbyvoetbalraad (IRVR, nou Wêreldrugby) aangesluit.  Daarbenewens het die Georgiese Rugbyunie in dieselfde jaar ’n lid van die vastelandse beheerliggaam Fédération internationale de rugby amateur (FIRA, nou Rugby Europa) geword. 

 Taak 
Die Georgiese Rugbyunie organiseer verskeie nasionale spanne, insluitend Georgië se nasionale seniorrugbyspan vir mans (die Lelos), vroue en jeug. Die GRU hou ook toesig oor sewesrugby in Georgië en aangesien dit ’n Olimpiese sportsoort is, werk hulle met die Georgiese Nasionale Olimpiese Komitee saam. Naas die amptelike nasionale span roep die GRU ook ander keurspanne byeen. Georgia XV is die tweede nasionale span van Georgië. Die Georgia Sevens is die Georgiese sewesrugbyspan en hulle neem aan internasionale toernooie soos Wêreldrugby se Sewesreeks, Sewesrugbywêreldbeker en Olimpiese Somerspele deel. Daarbenewens bestuur die beheerliggaam kinder- en jeugrugby in Georgië. Kinders en jongmense word veral in klubs aan rugby bekend gestel, terwyl skoolsport minder belangrik is.  Net soos ander rugbylande beskik Georgië oor ’n o/20-nasionale span wat aan die Europese en Wêreldrugby o/20-kampioenskap deelneem. 

Die beheerliggaam reël ook die plaaslike kompetisies. Die hoogste rugbyliga in Georgië is die halfprofessionele Didi 10 (“die groot tien”), waaraan tien spanne deelneem. Weens die beter finansiële moontlikhede verkies baie spelers egter ’n loopbaan by ’n klub in Frankryk of ’n ander Wes-Europese land. Die meeste nasionale spelers wat nie by ’n Wes-Europese klub betrokke is nie, speel vir die professionele span Black Lion wat sedert 2021 aan die Rugby Europa Superbeker deelneem.

 Kenteken 
Die Georgiese Rugbyunie se kenteken toon die Bordsjghali, ’n ou Georgiese embleem van die son met sewe vleuels. Van dié tradisionele simbool is een bynaam vir die nasionale span ontleen: Bordsjghalosnebi (“mans van die son”). 

 Verwysings 

 Eksterne skakels 
  Amptelike webwerf

Kategorie:Rugby in Georgië
Kategorie:Rugbybeheerliggaam
Kategorie:Wêreldrugby